b'\n_START_ARTICLE_\nPape\xc5\xbe \xc5\xa0tefan IV.\n_START_SECTION_\n\xc5\xbdivljenjepis\n_START_PARAGRAPH_\nTakoj, ko so kon\xc4\x8dali pogrebne obrede za Leonom III. , so izvolili za pape\xc5\xbea diakona \xc5\xa0tefana, plemenitega sina Marina (Marinus) Colonna. Njegovo ime pomeni venec. \xc5\xbde v mladosti je vstopil v cerkveno slu\xc5\xbebo za \xc4\x8dasa  Hadrijana I.. Leon III. ga je posvetil za diakona. \xc5\xa0olal se je v znameniti Lateranski \xc5\xa1oli, kjer je prejem znanstveno in nravno vzgojo v duhu rimskega izro\xc4\x8dila.\n_START_SECTION_\nObnova prijateljstva\n_START_PARAGRAPH_\nNa prestolu frankovske dr\xc5\xbeave je \xc5\xbee poldrugo leto sedel Ludvik Pobo\xc5\xbeni  (814-840), ki ga je \xc2\xbbspodbudila sr\xc4\x8dna dobrota, da je izro\xc4\x8dil oblast v roke svojih svetovalcev; ni pa imel sre\xc4\x8dne roke pri izbiri ter je tako postal orodje njih in njihovih strank.\xc2\xab\xc2\xa0Ludvik si je \xc5\xbeelel cesarske krone, ki bi mu jo mogel polo\xc5\xbeiti na glavo seveda le pape\xc5\xbe. V Leonovem \xc4\x8dasu pa \xe2\x80\x93 verjetno v svesti si svoje nezna\xc4\x8dajnosti \xe2\x80\x93 se ni podal v Rim; prek istega poslanstva pa, ki mu je prineslo novico o izvolitvi \xc5\xa0tefana IV., je zaprosil pape\xc5\xbea, naj pride v Reims ter ga krona za cesarja. _NEWLINE_\xc5\xa0tefan se je strinjal s predlogom. Najprej je prepri\xc4\x8dal Rimljane, da so prisegli zvestobo frankovskim vladarjem ter se podal na pot. Ludvika je v Reimsu kronal za sveto-rimskega cesarja s krono rimskih cesarjev in ga tudi mazilil. Obnovila sta pogodbo prijateljstva, ki je bila sklenjena \xc5\xbee za \xc4\x8dasa Pipina. Sklenila sta tudi za obe strani ugodno pogodbo: Ludvik je s prisego zagotovil rimski Cerkvi njene pravice ter pomilostil \xc5\xbealjivce \xc5\xa0tefanovega predhodnika  Leona , ki so se smeli vrniti iz izgnanstva skupaj s pape\xc5\xbeem \xc5\xa0tefanom. Pape\xc5\xbe pa je cesarju obljubil, da bo z naklonjenostjo podpiral blaginjo dr\xc5\xbeave in pustil vladarju proste roko pri njenem vodenju.\n_START_SECTION_\nDela\n_START_PARAGRAPH_\nKo je bival na Frankovskem, je podelil palij \xc5\xa1kofu Teodulfu Orleanskemu, enemu glavnih vladarjevih svetovalcev.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\n\xc5\xa0tefan ni mogel uresni\xc4\x8diti dogovorjenega, ker je po vrnitvi v Rim \xc5\xbee 25. januarja 817 umrl. Pokopan je v Baziliki sv. Petra v Vatikanu._NEWLINE_Kljub kratkotrajnemu pontifikatu je bil po mnenju zgodovinarjev zelo pomemben pape\xc5\xbe, ker je prispeval k zbli\xc5\xbeanju pape\xc5\xa1tva in vedno mo\xc4\x8dnej\xc5\xa1ega Frankovskega kraljestva, kar je pri\xc5\xa1lo \xc5\xa1e bolj do izraza za \xc4\x8dasa njegovega naslednika Pashala I.. _NEWLINE_Njegov god je v katoli\xc5\xa1ki Cerkvi 24. januarja.'